KIRJALLINEN KYSYMYS P-2251/01

esittäjä(t): Bartho Pronk (PPE-DE) komissiolle

(19. heinäkuuta 2001)

Aihe: Sosiaaliturvaa täydentävistä tuista annettua lakia koskevat jatkokysymykset

Esitin yhdessä kollegani Ria Oomen-Ruijtenin kanssa 21. toukokuuta kysymyksen Alankomaiden hallituksen aikeista lopettaa sosiaaliturvaa tyädentävistä tuista annettuun lakiin perustuvien etuuksien maksaminen (kirjallinen kysymys E-1525/01(1)). Komission jäsen Diamantopoulou on vastannut kysymykseen. Valitettavasti hänen vastauksensa oli erittäin yleisluontoinen eikä siinä paneuduttu esittämiimme yksittäisiin näkökohtiin.

Tästä syystä kysyn seuraavaa:

- Voiko komissio vastata 21. toukokuuta 2001 esitettyihin kolmeen ensimmäiseen kysymykseen yksityiskohtaisesti?

- Mihin mennessä komissio arvioi pystyvänsä tekemään päätöksen Alankomaiden hallituksen ehdotuksesta?

(1) EYVL C 350 E, 11.12.2001.

Anna Diamantopouloun komission puolesta antama vastaus

(5. syyskuuta 2001)

Arvoisan parlamentin jäsenen pyynnöstä komissio täsmentää hänen kirjalliseen kysymykseensä E-1525/01 antamaansa vastausta.

Komissio vahvistaa vapaan liikkuvuuden yhteisön alueella edellyttävän periaatteessa, että jäsenvaltiot myöntävät lainsäädäntönsä mukaisesti hankitut sosiaaliturvaetuudet edunsaajille, jotka asuvat jonkin toisen jäsenvaltion alueella. Kuten komission edellisessä vastauksessa selitettiin, kansallisten sosiaaliturvajärjestelmien yhteensovittamista koskevassa yhteisön lainsäädännössä ja erityisesti asetuksessa (ETY) N:o 1408/71(1) säädetään kuitenkin tietyistä poikkeuksista ulkomaille siirtämiseen liittyvästä periaatteesta erityisesti maksuihin perustumattomien erityisetuuksien osalta. Asetuksen (ETY) N:o 1408/71 mukaisessa järjestelmässä (erityisesti sen 10 a artiklassa) taataan jossakin jäsenvaltiossa asuville vakuutetuille asuinvaltion lainsäädännön mukaiset maksuihin perustumattomat erityisetuudet.

Komissio haluaa korostaa ottavansa hyvin tarkkaan huomioon edunsaajille aiheutuvat seuraukset tilanteessa, jossa he menettäisivät osan vähimmäistason alittavista tuloistaan. Yhteisössä ei ole kuitenkaan tässä asiassa yhdenmukaista käytäntöä, ja näin ollen on jokaisen jäsenvaltion asia määritellä etuuksien saamisen edellytykset. Jäsenvaltioiden on vain noudatettava yhteisön lainsäädäntöä ja kansalaisten vapaan liikkuvuuden periaatetta. Tässä yhteydessä on syytä tarkastella, onko kielto siirtää kyseistä Alankomaiden etuutta perusteltu niiden yhteisöjen tuomioistuimen oikeuskäytännössään kehittämien kriteerien mukaan, joihin komissio viittasi edellisessä vastauksessaan.

Komissio toteaa, että sen pyrkimyksenä on taata kaikille eurooppalaisille uudenaikainen sosiaaliturva, kuten se totesi uudessa sosiaalipoliittisessa ohjelmassaan(2). Se ottaa kyseisen tavoitteen huomioon pohtiessaan, onko aiheellista ehdottaa kyseisen etuuden sisällyttämistä niiden etuuksien luetteloon, joita ei voida siirtää ulkomaille.

Komissio aikoo esittää yhteisön lainsäätäjälle asetusta (ETY) N:o 1408/71 koskevan muutospaketin ennen vuoden loppua. Kyseisillä muutoksilla pyrittäisiin muun muassa siihen, että asetuksessa otettaisiin huomioon yhteisöjen tuomioistuimen oikeuskäytännön kehitys. Tarkemmin sanottuna ehdotuksessa otettaisiin huomioon tuomioistuimen tuomiot asioissa Jauch(3) ja Leclere(4), joissa tuomioistuin katsoi, että kyseiset Itävallan ja Luxemburgin etuudet on siirrettävä ulkomaille. Nämä etuudet ovat kuitenkin edelleen niiden etuuksien luettelossa, joita ei siirretä (liite II a). Kyseessä on lisäetuuksia koskevan lain (Toeslagenwet) mukainen etuus, ja siksi komissio tarkastelee tässä vastauksessa ja kysymykseen E-1525/01 antamassaan vastauksessa esitettyjen kriteerien perusteella, olisiko kyseinen etuus syytä lisätä luetteloon, ja ehdottaa tarvittaessa lisäystä tulevassa muutospaketissaan.

Komissio muistuttaa, että neuvoston lisäksi on myös parlamentin asia esittää kantansa tämänsuuntaisesta ehdotuksesta asetuksen (ETY) N:o 1408/71 tarkistuksia koskevassa yhteispäätösmenettelyssä.

(1) Neuvoston asetus (ETY) N:o 1408/71, annettu 14 päivänä kesäkuuta 1971, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä, EYVL L 149, 5.7.1971, saatettu ajan tasalle 2 päivänä joulukuuta 1996 annetulla neuvoston asetuksella (EY) N:o 118/97, EYVL L 28, 30.1.1997.

(2) KOM(2000) 379 lopullinen.

(3) Asia C-215/99, Jauch, tuomio 8.3.2001, ei vielä julkaistu.

(4) Asia C-43/99, Leclere, tuomio 31.5.2001, ei vielä julkaistu.